Document ID: 31995D0344

Title and Content:
ΑΠΟΦΑΣΗ ΤΗΣ ΕΠΙΤΡΟΠΗΣ της 3ης Αυγούστου 1995 για την περάτωση της διαδικασίας αντιντάμπινγκ όσον αφορά τις εισαγωγές νιτρικού αμμωνίου καταγωγής Λιθουανίας (95/344/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 3283/94 του Συμβουλίου της 22ας Δεκεμβρίου 1994 σχετικά με την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1), όπως τροποποιήθηκε τελευταία από τον κανονισμό (ΕΚ) αριθ. 1251/95 (2), και ιδίως το άρθρο 23, τον κανονισμό (ΕΟΚ) αριθ. 2423/88 της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (3), όπως τροποποιήθηκε τελευταία από τον κανονισμό (ΕΚ) αριθ. 522/94 (4), και ιδίως το άρθρο 9, μετά από διαβούλευση με τη συμβουλευτική επιτροπή, Εκτιμώντας: Α. ΔΙΑΔΙΚΑΣΙΑ (1) Τον Ιούνιο του 1994, η Επιτροπή, με ανακοίνωση που δημοσιεύθηκε στην Επίσημη Εφημερίδα των Ευρωπαϊκών Κοινοτήτων (5), ανήγγειλε την έναρξη διαδικασίας αντιντάμπινγκ όσον αφορά τις εισαγωγές στην Κοινότητα νιτρικού αμμωνίου καταγωγής Λιθουανίας και Ρωσίας, και άρχισε έρευνα. (2) Η έναρξη της διαδικασίας ήταν αποτέλεσμα καταγγελίας που υπέβαλε ο Ευρωπαϊκός Σύνδεσμος Βιομηχανιών Λιπασμάτων (European Fertilizer Manufactrurer's Association - EFMA), εξ ονόματος των παραγωγών που αντιπροσωπεύουν το μεγαλύτερο ποσοστό της κοινοτικής παραγωγής νιτρικού αμμωνίου. (3) Η καταγγελία περιείχε αποδεικτικά στοιχεία για την ύπαρξη ντάμπινγκ στις εισαγωγές του εν λόγω προϊόντος καταγωγής Λιθουανίας και Ρωσίας και για απορρέουσα σημαντική ζημία και θεωρήθηκε ότι υπάρχουν επαρκή αποδεικτικά στοιχεία που δικαιολογούν την έναρξη διαδικασίας. (4) Η Επιτροπή ενημέρωσε επισήμως τους παραγωγούς, εξαγωγείς και εισαγωγείς που είναι γνωστό ότι ενδιαφέρονται, τους αντιπροσώπους των χωρών εξαγωγής και τον καταγγέλοντα, και έδωσε στα άμεσα ενδιαφερόμενα μέρη την ευκαιρία να γνωστοποιήσουν γραπτώς τις απόψεις τους και να ζητήσουν ακρόαση. (5) Ορισμένα μέρη, περιλαμβανομένων των λιθουανικών αρχών και του μοναδικού λιθουανού εξαγωγέα, γνωστοποίησαν γραπτώς τις απόψεις τους και ζήτησαν ακρόαση που έγινε δεκτή. (6) Η Επιτροπή αναζήτησε και επαλήθευσε όλες τις πληροφορίες που έκρινε αναγκαίες για τον προσδιορισμό του ντάμπινγκ και της ζημίας. (7) Η έρευνα περί ντάμπινγκ κάλυψε την περίοδο από 1ης Απριλίου 1993 έως τις 31 Μαρτίου 1994 («περίοδος έρευνας»). (8) Η Επιτροπή συνέχισε την αναζήτηση όλων των αναγκαίων πληροφοριών για τη συναγωγή των οριστικών συμπερασμάτων. Τα μέρη ενημερώθηκαν σχετικά με τα πραγματικά περιστατικά και τις εκτιμήσεις βάσει των οποίων επρόκειτο να περατωθεί η διαδικασία όσον αφορά τις εισαγωγές καταγωγής Λιθουανίας. Ακόμη τους παραχωρήθηκε χρονική περίοδος για να υποβάλουν τις παρατηρήσεις τους βάσει των εν λόγω πληροφοριών. Β. ΠΕΡΑΤΩΣΗ ΤΗΣ ΔΙΑΔΙΚΑΣΙΑΣ ΟΣΟΝ ΑΦΟΡΑ ΤΙΣ ΕΙΣΑΓΩΓΕΣ ΚΑΤΑΓΩΓΗΣ ΛΙΘΟΥΑΝΙΑΣ (9) Η έρευνα σχετικά με τις εισαγωγές νιτρικού αμμωνίου καταγωγής Λιθουανίας αποκάλυψε ότι, αν και οι εν λόγω εισαγωγές αποτελούσαν αντικείμενο ντάμπινγκ, δεν προκάλεσαν ουσιαστική ζημία στον κοινοτικό κλάδο παραγωγής. (10) Το εν λόγω συμπέρασμα βασίζεται σε στοιχεία που παρατίθενται στα σημεία 62 έως 67 και 73 έως 76 της αιτιολογικής σκέψης του κανονισμού (ΕΚ) αριθ. 2022/95 του Συμβουλίου (1) για την επιβολή οριστικού δασμού αντιντάμπινγκ στις εισαγωγές νιτρικού αμμωνίου καταγωγής Ρωσίας. (11) Υπό αυτές τις συνθήκες, θεωρείται ότι δεν είναι απαραίτητη η λήψη προστατευτικών μέτρων έναντι των εισαγωγών από τη Λιθουανία και ότι πρέπει να περατωθεί η διαδικασία όσον αφορά τις εισαγωγές αυτές σύμφωνα με το άρθρο 9 παράγραφος 1 του κανονισμού (ΕΟΚ) αριθ. 2423/88. (12) Δεν διατυπώθηκαν αντιρρήσεις από τη συμβουλευτική επιτροπή σχετικά με την περάτωση της διαδικασίας όσον αφορά τις εισαγωγές νιτρικού αμμωνίου καταγωγής Λιθουανίας. ΑΠΟΦΑΣΙΖΕΙ: Άρθρο 1 Περατώνεται η διαδικασία αντιντάμπινγκ όσον αφορά τις εισαγωγές νιτρικού αμμωνίου καταγωγής Λιθουανίας. Βρυξέλλες, 3 Αυγούστου 1995.

Classification Labels:
1017
1015
703
36

Label Descriptions:
{"1017": "Αθέμιτος ανταγωνισμός", "1015": "Προστασία των συναλλαγών", "703": "Εμπορική νομοθεσία", "36": "ΕΜΠΟΡΙΟ"}

EuroVoc IDs (Original): 539
5437
1800
3581
2014

EuroVoc IDs (Expanded): 539
5437
1800
3581
2014

Dataset Source: meu

Split: train